**SREDNJA ŠKOLA BIOGRAD NA MORU OBILJEŽILA JE SVJETSKI TJEDAN NOVCA ODLASKOM NA TERENSKU NASTAVU U ZAGREB 12.03.2018.**

Učenici drugog, trećeg i četvrtog razreda ekonomista, te četvrtog razreda gimnazije dana 12.03.2018. godine u pratnji profesorica Davorke Demo, Kornelije Peraić, Biserke Mikulić i Inke Batur bili su na terenskoj nastavi u Zagrebu te tako obilježili Svjetski tjedan novca.

U želji da sustavno i trajno potiče učenje i poučavanje za financijsku pismenost, kako bi što više građana, posebice mladih, steklo financijsko obrazovanje, Republika Hrvatska je i ove godine obilježavala Svjetski tjedan novca, **Global Money Week** ([www.globalmoneyweek.org](http://www.globalmoneyweek.org/)) i Europski tjedan novca, **European Money Week** ([www.europenmoneyweek.eu](http://www.europenmoneyweek.eu/)).

Prema definiciji OECD-a, „Financijsko obrazovanje je proces izgradnje kapaciteta kojim pojedinci podižu svoje razumijevanje financijskih proizvoda i sadržaja te putem informacija, poučavanja i objektivnih savjeta razvijaju vještine i samopouzdanje, kako bi mogli postati svjesniji financijskih rizika, ali i prilika za informirane odluke, te kako bi znali kome se obratiti za pomoć, izgraditi prikladne stavove i reakcije, a radi poboljšanja svog financijskog položaja i dobrog upravljanja novcem.“

Slijedom toga, Ministarstvo financija u suradnji s Ministarstvom gospodarstva poduzetništva i obrta, Ministarstvom znanosti i obrazovanja, Agencijom za odgoj i obrazovanje, Hrvatskom udrugom banaka, Hrvatskom narodnom bankom, Hrvatskim uredom za osiguranje, Hrvatskom agencijom za nadzor financijskih usluga, Hrvatskom gospodarskom komorom, Udrugom društava za upravljanjem mirovinskim fondovima i mirovinskih osiguravajućih društava te Hrvatskom udrugom poslodavaca je u tjednu od 12. – 16. ožujka do 2018. godine nizom aktivnosti obilježilo Svjetski i Europski tjedan novca.

Mjerenje financijske pismenosti u Hrvatskoj provedeno je u sklopu drugog međunarodnog ciklusa nacionalnih testiranja koje koordinira OECD. Istraživanje je provedeno 2015. god. metodom osobnog kontakta s ispitanicima ("licem u lice") u dobnoj skupini od 18 do 79 godina, na reprezentativnom uzorku od preko 1000 ispitanika. Istraživanja su pokazala da je financijski pismena tek jedna trećina ispitanika, a prosječna ocjena je bila 2,8 što nikako nije zadovoljavajuće i svakako obvezuje sve nas na sustavno financijsko obrazovanje posebno mladih.

Srednja škola Biograd na Moru svake godine obilježava Svjetski i Europski tjedan novca, bilo predavanjima predstavnika gospodarske komore u suradnji s nekom bankom, kao prošle godine ili odlaskom na terensku nastavu u financijske institucije, kao ove godine.

Terenska nastava je ove godine započela **predavanjem u Hrvatskoj narodnoj banci** u 9,30 na kojoj su predavači pokušali približiti temu financijski odgovornog ponašanja učenicima, kako u svakodnevnim transakcijama, tako i na Internetu. Predavanje je bilo zanimljivo, a učenici su dobili promidžbene materijale i promidžbeno pakiranje kovanica Republike Hrvatske. Posebno bih istakla susret sa djelatnikom HNB-a **Matom Rosanom**, koji je bio učenik naše škole i završio smjer ekonomist, a kasnije je svojim odličnim ocjenama na Ekonomskom fakultetu u Zagrebu dobio i rektorovu nagradu, te mu je takav uspjeh i pomogao pri zapošljavanju u Hrvatskoj narodnoj banci. Bravo Mate!

Nakon toga je u 11,00 sati uslijedio **posjet Hrvatskom saboru**, kao zakonodavnom tijelu

Republike Hrvatske, gdje su učenici imali mogućnost prisustvovanja sjednici Sabora. Izuzetan je osjećaj uživo promatrati kako se zastupnici gorljivo bore za svoja uvjerenja u saborskoj raspravi. Nakon toga su u maloj dvorani uživo mogli razgovarati sa zastupnikom IX. Izborne jedinice **Mirom Buljem**, koji je bio oduševljen učeničkim zanimanjem za posao saborskog zastupnika, način na koji kontaktira svoje birače, kao i kako se postaje saborski zastupnik. Obećao je učiniti sve da se ekonomistima vrati praksa u novom kurikulumu, jer su učenici pitali kako bi se to moglo ostvariti. Bilo je ugodno pričati sa zastupnikom Buljem, koji je na sva pitanja odgovarao jednostavno, kao da se s njima odavno poznaje i da mu je baš to misija. Zastupniče Bulj ovim putem Vam se još jednom zahvaljujemo na prijemu i druželjubivosti. Tko zna? Možda je svojim odgovorima potaknuo nekog na veću angažiranost u društvu, što bi ga moglo dovesti do zastupničkog mandata.

Kako naš narod zna reći „Šećer dolazi na kraju!“, tako smo i mi u 13,00 sati za kraj terenske nastave posjetili **Ministarstvo financija**.Na naše veliko iznenađenje sam **ministar Zdravko Marić** nam je održao predavanje o državnom proračunu. Učenici su bili oduševljeni ministrovim predavanjem, koje je bilo više nego zanimljivo. Na kraju su učenici postavljali pitanja o rebalansu državnog proračuna, deficitu, te slatko pitanje o tome koje bi rashode mogli smanjiti, kako bi se profesorima povećale plaće? Na to pitanje nas je šokirao odgovor, da kamate na javni dug iznose na godišnjoj razini isto koliko i ukupni izdaci za sve zaposlene u obrazovanju. Jedno je pitanje toliko pozitivno iznenadilo samog ministra, a odnosilo se na deficit državnog proračuna. Naime, učenica Agata Zrilić je ministra pitala o njegovom mišljenju o deficitu državnog proračuna, obzirom da veći dio ekonomista smatra da je deficit apsolutno negativan za državu u cjelini, a jedan dio ekonomista ipak smatra da je deficit ponekad dobar i može pozitivno utjecati na gospodarstvo. Ministar je na vrlo jednostavnom i njima pristupačnom primjeru objasnio kada je deficit dobar, a kada ne, tako da su svi bili zadovoljni odgovorom. Na kraju druženja s učenicima rekao je da su mu uljepšali dan svojim dolaskom i iskazanim interesom za državni proračun, a to je svakako nešto o čemu bi svaki građanin trebao sve znati, jer na ovaj ili onaj način sudjelujemo u njemu, bilo u prihodima ili u rashodima.Slikao se sa svim učenicima i profesoricama, a na kraju i sa naše triučenice koje ove godine idu na državno natjecanje u disciplini Mladi poduzetnik zajedno sa majicom koju su mu učenice poklonile, a na kojoj se nalazi logo njihove vježbeničke tvrtke.

Učenici su se na kraju vratili kući puni dojmova i svakako novo stečenog znanja. Što je još važnije, povezali su velik dio stručnih predmeta sa praksom i dobili novu dimenziju svojih stečenih znanja, kao i potvrdu o njegovoj nužnosti.

Autor: Davorka Demo, prof. savjetnik